Document ID: 32013D0091

DECIZIA DE PUNERE ÎN APLICARE A COMISIEI
din 18 februarie 2013
de modificare a Deciziei 2008/855/CE în ceea ce privește măsurile zoosanitare de combatere a pestei porcine clasice în Letonia
[notificată cu numărul C(2013) 722]
(Text cu relevanță pentru SEE)
(2013/91/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (4),
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (4),
întrucât:
(1)
Decizia 2008/855/CE a Comisiei din 3 noiembrie 2008 privind măsurile zoosanitare de combatere a pestei porcine clasice în anumite state membre (3) stabilește anumite măsuri de combatere a pestei porcine clasice în statele membre sau în regiunile acestora menționate în anexa la decizia respectivă. În statele membre sau în zone ale acestora sunt înregistrate diferite situații epidemiologice referitoare la pesta porcină clasică. Anexa la Decizia 2008/855/CE cuprinde trei părți, în care sunt enumerate zonele din statele membre în care se aplică diferite măsuri în funcție de situația epidemiologică.
(2)
Statele membre în cauză ale căror zone sunt enumerate în partea II din anexa la Decizia 2008/855/CE trebuie să se asigure că loturile de carne proaspătă de porc din crescătoriile situate în acele zone, precum și preparatele și produsele din carne care sunt alcătuite din sau conțin carne de la acei porci, sunt expediate către alte state membre numai în cazul în care îndeplinesc anumite cerințe.
(3)
La 20 noiembrie 2012, Letonia a raportat cazuri de pestă porcină clasică la mistreți în novadi (comunele) Dagdas și Zilupes, de-a lungul frontierei cu Rusia și Belarus. Mistreții au fost verificați în cadrul unui program național de supraveghere. În plus, la 27 noiembrie, Letonia a raportat prezența unor focare de pestă porcină clasică în exploatațiile nonprofesionale din aceeași zonă.
(4)
Letonia a luat măsuri în temeiul Directivei 2001/89/CE a Consiliului din 23 octombrie 2001 privind măsurile comunitare pentru controlul pestei porcine clasice (4) și a fost stabilită o zonă infectată ce acoperă o parte a teritoriului novadi Alūksnes, Rēzeknes, Daugavpils, Balvu, Rugāju, Viļakas, Baltinavas, Kārsavas, Ciblas, Ludzas, Zilupes, Dagdas, Aglonas și Krāslavas. În plus, Letonia a transmis Comisiei un plan de eradicare a pestei porcine clasice în zona în cauză. Planul susmenționat a fost aprobat de Comisie prin Decizia de punere în aplicare 2013/90/UE din 18 februarie 2013 privind aprobarea planului de eradicare a pestei porcine clasice la porcii sălbatici și de vaccinare de urgență a acestor porcine în anumite zone din Letonia (5).
(5)
Pe baza informațiilor furnizate de Letonia, este adecvat ca părțile în cauză din novadi Alūksnes, Rēzeknes, Daugavpils, Balvu, Rugāju, Viļakas, Baltinavas, Kārsavas, Ciblas, Ludzas, Zilupes, Dagdas, Aglonas și Krāslavas să fie menționate în partea II din anexa la Decizia 2008/855/CE.
(6)
Prin urmare, Decizia 2008/855/CE ar trebui modificată în consecință.
(7)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
În partea II din anexa la Decizia 2008/855/CE se adaugă următorul text:
„Letonia
În novads (comuna) Alūksnes, pagasti (localitățile) Pededzes și Liepnas. În novads Rēzeknes, pagasti Pušas, Mākoņkalna și Kaunatas. În novads Daugavpils, pagasti Dubnas, Višķu, Ambeļu, Biķernieku, Maļinovas, Naujenes, Tabores, Vecsalienas, Salienas, Skrudalienas, Demenes și Laucesas. În novads Balvu, pagasti Vīksnas, Kubuļu, Balvu, Bērzkalnes, Lazdulejas, Briežuciema, Vectilžas, Tilžas, Krišjāņu și Bērzpils. În novads Rugāju, pagasti Rugāju și Lazdukalna. În novads Viļakas, pagasti Žiguru, Vecumu, Kupravas, Susāju, Medņevas și Šķilbēnu. În novads Baltinavas, pagasts Baltinavas. În novads Kārsavas, pagasti Salnavas, Malnavas, Goliševas, Mērdzenes și Mežvidu. În novads Ciblas, pagasti Pušmucovas, Līdumnieku, Ciblas, Zvirgzdenes și Blontu. În novads Ludzas, pagasti Ņukšu, Briģu, Isnaudas, Nirzas, Pildas, Rundēnu și Istras. În novads Zilupes, pagasti Zaļesjes, Lauderu și Pasienes. În novads Dagdas, pagasti Andzeļu, Ezernieku, Šķaunes, Svariņu, Bērziņu, Ķepovas, Asūnes, Dagdas, Konstantinovas și Andrupenes. În novads Aglonas, pagasti Kastuļinas, Grāveru, Šķeltovas și Aglonas. În novads Krāslavas, pagasti Aulejas, Kombuļu, Skaistas, Robežnieku, Indras, Piedrujas, Kalniešu, Krāslavas, Kaplavas, Ūdrīšu și Izvaltas.”
Articolul 2
Prezenta decizie se adresează statelor membre.
Adoptată la Bruxelles, 18 februarie 2013.

Labels: 17
20
0
3
6
18